Delmas-plaasmoord: Slagoffer was bekende veearts   Dr Jesse Coleman (Foto: Facebook) Die 72-jarige man wat op ŉ plaas tussen Delmas en Bronkhorstspruit in Mpumalanga vermoor is, het as ŉ veearts in Benoni gepraktiseer. Dr. Jesse Coleman se liggaam is Dinsdagoggend op sy plaas aangetref. Hy is grusaam vermoor. Daar word vermoed dat Coleman vroeg Maandagaand in sy plaashuis oorval en geskiet is nadat die aanvaller(s) deur die agterdeur toegang tot die huis verkry het. Sy vasgebinde liggaam is in die plaashuis gevind nadat sy familie onraad vermoed het. Volgens kol. Donald Mdhluli, polisiewoordvoerder, is Coleman se liggaam in ŉ plas bloed aangetref. “Sy hande en voete was vasgebind en die huis is geplunder.” Lt.genl. Semakaleng Daphney Manamela, provinsiale polisiekommissaris, het die voorval ten sterkste veroordeel. Enigiemand met inligting word versoek om ao. Jacques Smook by 082 527 2974 te kontak of Stop Misdaad by 08600 10111. Llewellyn Hemmens, AfriForum se streekshoof vir veiligheid in die Noordstreek, het vroeër gesê die moord het die gemeenskap van Delmas geruk. “Hierdie ou was verskriklik betrokke by die gemeenskap.” Huldeblyke vir Coleman stroom intussen ook in op sosiale media.